Sasco: ‘Oorlog teen rassisme moet uitbrei’Betogers op die UV-kampus. Foto: Twitter via @SongzPango Die studenteorganisasie Sasco het Dinsdag gesê hy verklaar oorlog teen rassisme en wit voorregte. Thabo Moloja, president van Sasco, het gesê dit kom in reaksie op die verskeie rassistiese voorvalle by die Universiteit Stellenbosch (US), die Noordwes-Universiteit (NWU) en die Universiteit van die Vrystaat (UV). “Dit is voor die hand liggend dat die rassistiese kulture van hierdie instansies nie in staat is om hulself te genees nie. Behalwe vir die sistemiese rassisme het die optrede van bestuur by talle van die historiese wit instansies arrogant en astrant geword,” het Moloja gesê. “Wat tans by die Universiteit van Pretoria (UP) gebeur, verskil nie van die voorvalle op die UV se Bloemfontein-kampus, waar studente en werkers geteister, mishandel en in hegtenis geneem word wanneer hulle versoek dat die presidensiële kommissie vir inbesteding geïmplementeer word nie.” Majola het ŉ beroep gedoen op studente om saam te staan die geveg “uit te brei” om weg te doen met die beweerde rassisme op die kampusse van die UV, US, NWU en die Kaapse Skiereiland Universiteit vir Tegnologie (KPUT). “Hierdie universiteite vorm deel van die laaste bakens van rassisme en al hul elemente en stelsels word gebruik om swart studente en werkers daarvan te weerhou om hul volle potensiaal te bereik,” het Moloja gesê. “Ons verklaar ŉ oorlog teen rassisme en nie teen mekaar nie.” Sasco het gesê hulle is tevrede dat die UP en UV reeds begin het om die transformasie van die instansies se taalbeleid te bespreek. “Daar word geen Suid-Afrikaanse taal gebruik om by universiteite te onderrig nie, maar Afrikaans bly steeds dominant. Hulle [die universiteite] moet hulself staal; daar is nóg op pad. Ons sal hierdie instansies en die geboue nuwe name gee,” het Moloja gesê.